In nomine sancte et individue Trinitatis, ego Hugo, Dei gratia Senonensis archiepiscopus, notum fieri volo universis presentibus et futuris, quod Galterus Jeremias dedit Deo et ecclesie Beate-Marie de Deiloco quicquid habebat in territorio Villepei, scilicet in tota valle, exceptis tribus denariis census de grangia, et tribus solidis de territorio Beischie, et preter illud quod participabat cum monachis de Sancto-Sidronio. Si autem canonici, usque ad diem quo hec facta sunt, de foresta de Monte-Cegon plus quam debuerant occupaverant, in pace remaneant et sine calumnia ejus teneant. Verumtamen si aliis participibus pro eo aliquid reddiderint, quantum parti ejus pertinet ei restituant. Sed et si in posterum aliquid occupaverint, canonici et Galterus super terram ibunt, et super homines patrie rei veritatem ponent. Pollicitus est igitur Galterus, sub sacramento fidei, bene et fideliter hoc tenendum in perpetuum. Ea propter canonici Deilocenses decem solidos ei dederunt, et Guiardo, fratri ejus, qui laudavit hoc, unam angillam. Actum est publice, aput Joviniacum, anno ab Incarnatione Domini Mº Cº Lº Vº, regnante Ludovico Juniore in Francia. Hujus rei testes sunt: Alanus, Autissiodorensis episcopus; Guillermus, Senonensis archidiaconus; Rainaudus, Autissiodorensis archidiaconus; Guido, prepositus; Rainaudus, Pruvinensis archidiaconus; Guiardus, Pontiniacensis monachus; Daimbertus de Sellenniaco; Bulchardus, frater ejus; Guillelmus de Pruneto; Guido Narjodus; Stephanus Coend....; Paganus Levens; Huo, prepositus Joviniacensis.